23-jarige stapper val na sy doodRobert Barclay Robert Barclay (23) wat sedert Saterdag vermis is nadat hy by ŉ oord in die Bainskloof-natuurreservaat in die Wes-Kaap gaan kamp het, se liggaam is Dinsdag opgespoor. Barclay, van Botswana, is Saterdag omstreeks 18:00 vir die laaste keer deur sy vriende gesien toe hy op sy eie sonder ŉ rugsak gaan stap het. Barclay was ŉ ervare stapper. ŉ Grootskaalse soektog is Sondag van stapel gestuur met 79 vrywilligers wat help soek het. Maandag is spoorsnyers se hulp ingeroep om te help soek. ŉ Ondersteuningsgroep is ook intussen deur sy familie op Facebook gestig. ŉ Familielid het Dinsdag in die groep bevestig dat Barclay se liggaam opgespoor is. Hy het glo van ŉ krans af geval. Sy liggaam is in ŉ kloof gevind. Barry Bousfield, Barclay se oom, sê die gesin is verpletter deur die nuus. “Robbie was ŉ lieflike en pragtige mens wat ons altyd na aan ons harte sal dra. Ons wil almal vir hul ondersteuning bedank,” het hy gesê.